Denisa Saková

Ing. Denisa Saková, PhD. (* 17. apríl 1976, Nitra) je slovenská manažérka a politička, od 25. októbra 2023 podpredsedníčka vlády a ministerka hospodárstva SR v štvrtej vláde Roberta Fica.
V predchádzajúcich obdobiach pôsobila ako ministerka hospodárstva, štátna tajomníčka na ministerstve vnútra SR a ministerka vnútra počas vlády Petra Pellegriniho.
Životopis.
V roku 1994 absolvovala Gymnázium Eugena Gudernu v Nitre. V rokoch 1994 až 1999 vyštudovala odbor Finančná správa, peňažníctvo na Národohospodárskej fakulte Ekonomickej univerzity v Bratislave. V rokoch 1999 až 2006 vyštudovala na rovnakej fakulte doktorandský odbor Poisťovníctvo.
Počas štúdia začala v roku 1998 pracovať v spoločnosti DELTA E.S., a. s., ako konzultantka. V rokoch 2001 až 2003 pracovala pre Cap Gemini Ernst &amp; Young v Bratislave a v Berlíne. V rokoch 2003 až 2007 pracovala pre E.ON IT Slovakia, s. r. o., ako riaditeľka Divízie aplikácií.
Politické pôsobenie.
Ministerstvo vnútra SR.
V rokoch 2007 až 2010 pracovala na Ministerstve vnútra SR ako generálna riaditeľka sekcie informatiky, telekomunikácií a bezpečnosti. V rokoch 2011 až 2012 opäť pracovala pre E.ON IT Slovakia. V roku 2012 sa vrátila na ministerstvo vnútra ako vedúca služobného úradu. Počas jej prvého pôsobenia na ministerstve vnútra bolo jej hlavnou úlohou pripraviť Slovensko na schengenský informačný systém. Vznikli podozrenia, že provízie za zákazky boli vyplácané Róbertovi Kaliňákovi a Jánovi Počiatkovi. Počas druhého pôsobenia sa venovala reforme verejnej správy ESO.
V parlamentných voľbách roku 2016 bola zvolená za poslankyňu NR SR. Získala 2 668 preferenčných hlasov a z 29. miesta kandidátky bola zvolená na 29. mieste. Vo voľbách nebola členkou strany SMER-SD. Po voľbách sa nestala poslankyňou, ale bola vymenovaná za štátnu tajomníčku ministerstva vnútra. Celkovo na ministerstve pôsobila 10 rokov a „"v podstate kopírovala Kaliňákovo pôsobenie, a teda všetky tri Ficove vlády".“ Vláda ju z postu odvolala k 25. aprílu 2018, pred vymenovaním Sakovej prezidentom bol premiér Peter Pellegrini dočasne poverený riadením rezortu.
8. februára sa objavila na internete nahrávka časti jej prejavu, kde varuje pred Slovákmi žijúcimi v zahraničí, ktorí požiadali o možnosť voliť poštou. Tú zverejnila iniciatíva Srdcom doma.
Ministerka sa ešte v ten deň vyjadrila k nahrávke takto: „Ja ako kandidátka strany Smer chcem rovnako mobilizovať našich voličov z regiónov, aby o Slovensku nerozhodovala iba Bratislava, tak ako to bolo v prezidentských voľbách alebo voľbách do Európskeho parlamentu, kde bol priepastný rozdiel v účasti medzi Bratislavou a regiónmi, ktorý môže byť teraz podporený hlasmi zo zahraničia.“
Vyjadrenie iniciatívy Srdcom doma:
„Vytváranie obrazu voliča v zahraničí ako niekoho, komu je potrebné zabrániť v participácii na veciach verejných zo strany predstaviteľov štátu, považujeme za trestuhodné prekračovanie právomocí verejného činiteľa a výzvy k takýmto krokom považujeme za protiústavné a za navádzanie k porušovaniu práva. V tejto súvislosti zvažujeme ďalšie právne kroky.“
Ministerka vnútra.
Prezident SR Andrej Kiska vymenoval Sakovú za ministerku vnútra 26. apríla 2018. Stalo sa tak napriek Kiskovým výhradám; podľa Ústavy prezident musí ministrov na návrh predsedu vlády vymenovať. Vymenovanie Sakovej kritizovala aj opozícia a organizátori protivládnych demonštrácií. Bola označovaná za Kaliňákovu „"pravú ruku"“. Podľa Denníka SME bola Saková „"V zákulisí... považovaná za pravú ruku Roberta Kaliňáka"“.
Vláda Petra Pellegriniho, vrátane Denisy Sakovej, podala po februárových voľbách20. marca 2020 demisiu.
Súčasnosť.
V súčasnosti je podpredsedníčkou strany HLAS – sociálna demokracia, ktorú zastupovala v Národnej rade Slovenskej republiky.